
Γενέθλια Γη / Για την Έφη
(Θάνος Τσακνάκης, Φιλόλογος)

ἡ Ἒφη
ὁ κάμπος
τὸ χωριὸ
παιδικὴ ἡλικία

προσφυγικὸς συνοικισμὸς
στὴν ἂκρη ἐκεῖ
ἀμεριμνησία κι ὀνειροπόληση
μέσα στὰ δύσκολα 
φυγὴ στὰ μεγάλα χωράφια

μὲ τὴν πόρτα ἀνοιχτὴ
ὁ βασιλικὸς τῆς μαμᾶς
ἡ μαμὰ καὶ ἡ Κατερίνα
ἡ μαμὰ καὶ οἱ κότες
ἡ μαμὰ μὲ διαβήτη
ἡ μαμὰ μὲ τὴ θλίψη στὰ μάτια 
ὁ Σωτήρης, κοιτάω ἀλλοῦ
καὶ θυμᾶμαι

σταροχώραφα κίτρινα
μετὰ τὸ θερισμὸ 
ἒπεφτε ὁ σπόρος
τροφὴ στὰ γαλόπουλα
ὁ πατέρας γεμίζει 
βυτίο νεροῦ γιὰ νὰ πίνουν

φωτιὲς καὶ καπνοὶ
παντοῦ στὸν ὀρίζοντα
καίγονται πάντα στὸ τέλος
οἱ καλαμιὲς στὰ χωράφια

ἐκκλησάκι στὴν κίτρινη ἒρημο, ὂαση
μοναστήρι στὸ βάθος, ἡ καλόγρια ζοῦσε
μακριὰ μοναχὸ ἓνα δεντράκι, σὰ μάρτυρας
ἡ μάντρα τῆς Σταυρούλας
οἱ γροῦβες

τὸ πορτρέτο της ἓνα 
τοπίο ὡς ἀνάμνηση 
ὡς καυτὴ ἐπιθυμία
καλπάζει
γι᾽ἀλλοῦ

στὰ κίτρινα στάχια
λευκὸ ἐλεφαντάκι βοσκάει
ἀπ᾽τὸ πουθενὰ ξεφυτρώνει ἡ θάλασσα

ὁ ἀργυροδίνης Πηνειός
πίσω σὲ φέρνει 
πάλι καὶ πάντα 
στὴ γενέθλια γῆ
γιὰ νὰ πιεῖς
καὶ νὰ πᾶς σὲ καινούργια ταξίδια



Για την ζωγραφική της Έφης Σούτογλου
(Χρήστος Παλλατζάς, ζωγράφος)

Την Έφη Σούτογλου την γνωρίζω από τα πρώτα χρόνια της φοίτησής της στην Ανώτατη Σχολή Καλών Τεχνών της Αθήνας. Ζωγράφος ακάματη, σχολαστική ερευνήτρια του σχεδίου και του χρώματος, του φωτός και της σκιάς στα έργα της, κατάφερνε και καταφέρνει να μας συνεπαίρνει σε συγκινήσεις υψηλές, σαν ψίθυρος ενός απαλού ανέμου στα ξερόχορτα και τα στάχια του θεσσαλικού κάμπου. Με έργα γεμάτα ήχους και αρώματα της δικής της προσωπικής μυθολογίας εμπνευσμένα από την δικιά της γενέθλια γη, η ζωγραφική της στρατεύεται στην έννοια της καθαρής και τίμια τέχνης. Η Έφη Σούτογλου είναι εκείνη η περίπτωση του καλλιτέχνη που πασχίζει με δύναμη και σθένος να αναστήσει την ζωγραφική όχι απλά να την υπηρετήσει. Σεβόμενη όλες τις αρχές και τις αξίες της ζωγραφικής αρθρώνει λόγο στέρεο και στιβαρό. Με όπλα την ευαισθησία και την παρατήρηση της φύσης, με βλέμμα καθαρό και ερμηνευτικό σαν ψίθυρος καλοκαιρινού θεσσαλικού ανέμου καταφέρνει να μας παρασύρει με την τέχνη της σε κόσμους στοχασμού και μαγείας. Χρόνια τώρα με τα έργα της γεμάτα ευαισθησία φυσάει σαν πνοή την σκόνη από την ψυχή μας για να αναδυθούν αξίες όπως η αλήθεια και η τιμιότητα.



(Μαριέττα Πεπελάση, Ψυχολόγος-Ψυχοθεραπεύτρια, συγγραφέας & ζωγράφος)

Η Έφη Σούτογλου εμπεριέχει στη ζωγραφική της το φως, την απεραντοσύνη του Θεσσαλικού Κάμπου, τη σεμνότητα, την ευγένεια και την καλοσύνη των ανθρώπων της καταγωγής της.
Από παιδί έχει ζήσει τη διαδικασία της ζωής μέσα στη φύση. Τα Παιχνίδια της·μυρμήγκια, σαλιγκάρια, έντομα, πασχαλίτσες, σκαθάρια, αρνάκια, πεταλούδες και όλα τα ζωάκια που ζούσαν μαζί της.
Το λατρευτικό στοιχείο της μάνας-γης απλώνεται διάχυτο και αποτελεί το βαθύτερο νόημα του έργου της. Αξίζει να σταθούμε και να προσέξουμε πώς μέσα από το φως των έργων της και τη σχέση της με τη γη αποκαλύπτεται η ιερότητα της διαδικασίας εξέλιξης της ζωής. Μέσα από το φως και τη σιωπή του κάμπου της Έφης Σούτογλου ερχόμαστε σε επαφή χωρίς λόγια, μα μόνο με το χρώμα και με το βίωμά της για την προετοιμασία της γης, τη σπορά, τον θερισμό, τη συγκομιδή, το αλώνισμα μα και τη βαθιά αγάπη των ανθρώπων για τη γη τους. Έχει τον κύκλο της ζωής στην καθημερινότητά της από παιδί και αυτήν τη γνώση τη μεταφέρει στο έργο της.
Στη ζωγραφική της υπάρχει η ευδαιμονία και η ευγονία του χρόνου των όντων, υπάρχει το λατρευτικό ύφος προς καθετί που ζει από τη γη όπως τα αρσενικά βασιλικά γαλόπουλα, η μοναχική κατσικούλα, το πιστό σκυλί, οι άνθρωποι που φροντίζουν για όλα. Όλα γίνονται και είναι Ένα. Ο άνθρωπος, τα ζώα, η μάνα-γη γίνονται Ένα μέσα από μια σιωπηλή αφοσίωση, σύνεση, ευλάβεια, στοιχεία απαραίτητα για κάθε μεγάλο και γόνιμο έργο που το διακρίνει η σεμνότητα και η απλότητα.
Στα έργα της, η μοναχικότητα που τη διακρίνει από παιδί, είναι η σοφία του ανθρώπου που έμαθε να ζει και να παρατηρεί τη ζωή κι έτσι σαν ολόκληρος ανεξάρτητος οργανισμός ενώνεται με το σύμπαν μέσα από βαθύ στοχασμό.
Η Έφη Σούτογλου έχει γερό εφαλτήριο για το πέταγμά της σε άλλους κόσμους.
Ο λευκός θεϊκός ελέφαντας μέσα στον κάμπο της, μοιάζει να είναι ο ερχομός της αναζήτησης ενός άλλου δρόμου…

Το θαύμα της Γης κι εγώ
Σε κάθε σκίρτημα των σπλάχνων σου
εγώ που κάποτε στην αγκαλιά σου βύζαινα το σώμα σου
αναγνωρίζω και τον αχό και τη χαρά σου.
Από παιδί μ’ έμαθες ν’ ακούω
στη λαλιά των πουλιών,
τα πιο τρυφερά νανουρίσματα
στο κελάρυσμα της ροής του ποταμού,
το κάλεσμα του ωκεανού
στου αετού το φτεροκόπημα
τον ύμνο της δόξας τ’ ουρανού.
Μ’ έμαθες να γίνομαι
η δύναμη του λιονταριού καθώς προσεύχεται στον ήλιο
το ταπεινό βλαστάρι π’ ανθίζει στη ρωγμή της πέτρας.
Μ’ έμαθες να μη φοβάμαι
τα θαλάσσια πλάσματα των σκοτεινών βυθών
τα πνεύματα της νύχτας, σκιές της αμφιβολίας.
Να γεύομαι την ηδονή της σάρκας σαν ευλογία.
Μ’ έμαθες πως Ένα είναι το σύμπαν
μέσα στη στοργική αγκαλιά σου.
Μάνα μου, Γη μου ποτέ δεν σε ξεχνώ.
Πάντα κρατώ στο φυλαχτό της μνήμης
τα όμορφα λιβάδια, τις ανθισμένες λεμονιές
τις άγριες θάλασσες, τη λάβα των ηφαιστείων
τον βοριά να σφυρίζει πάνω απ’ τις στέγες,
τα παιχνίδια των παιδιών στην άμμο
τη δύναμη της σοφίας σ’ ένα κουκούτσι!
Μ’ έμαθες να μη φοβάμαι τους άφρονες
προσπαθούν να σε ορίσουν
να δαμάσουν την ελευθερία σου
να καταστρέψουν τη δύναμη της αφθονίας σου
τους χυμούς στις φλέβες του σώματός σου να μολύνουν
να κατασκευάσουν παιδιά δίχως σάρκα και αίμα
στέρφες μήτρες κοριτσιών
άγονο σπέρμα παλικαριών
αδελφός φονεύει αδελφό.
Το πληγωμένο σώμα σου ποτέ δεν απειλήθηκε
από αγρίμια καταστροφικής μανίας.
Εσύ, η πιο δυνατή.
Αιώνες, χρόνια που δεν μπορούν να μετρηθούν
θρέφεις σώματα, πλάθεις ανθρώπους, προετοιμάζεις ψυχές
Είσαι πέρα από τη δημιουργία
πέρα κι απ’ την καταστροφή…
Είσαι η ευλογημένη αφθονία
η ακτινοβόλα προσευχή
η παντοδυναμία της αγάπης
που σπλαχνικά μιλά για όλα τα όντα.
«Άφες αυτοίς…
Προχώρα μέχρι να δεις
τον ουρανό να χαίρεται τη γέννα της τίγρης
τον έρωτα της πέτρας για τη δροσιά των μελτεμιών
τα κρινάκια της Παναγιάς, άνθη στην άμμο
νερά των ποταμών να καρπίζουν την έρημο
τα χελιδονόψαρα να παίζουν με τους αφρούς των κυμάτων
και μη γυρίσεις να δεις
αυτούς που μόνο πληγές ανοίγουν.
